次韵陳勉仲登群山觀
作者：王之道
朝代：宋

paragraphs: 十年放江湖，親朋益疏散。
不知跬步間，游覽有奇觀。
因君寄新詩，心目益悽斷。
東城俯荻洲，下有魚鳥亂。
想見江南山，終日對書案。
小立笻杖倚，兀坐葛巾岸。
高情渺雲外，竑議涉唐漢。
嗟予衰且老，兒輩逼婚冠。
豈復敢言詩，觀詩重增歎。
舂容來大軸，玩味起頑懦。
窮愁欲誰知，富貴當自斷。
探虎愧吕蒙，思鱸抗張翰。
别來能幾時，鬢髪暗凋換。
養成杜甫懶，甘作元結漫。
何當遂拂衣，疲馬解韁絆。
卜鄰大期東，攜酒日相看。